

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2024-04-23 Nr. V-2024-

Peticijų komisijai Į 2024-04-10 Nr. V-2024-5610

**DĖL NUOMONĖS PATEIKIMO**

Teisės departamente 2024 m. balandžio 10 d. gauta Kęstučio Kiltinavičiaus (toliau – Pareiškėjas) peticija, kuria siūloma papildyti Lietuvos Respublikos baudžiamojo proceso kodekso (toliau – BPK) 166 straipsnį numatant, kad „asmens veiksmuose pastebėjus nusikalstamos veikos, atsakomybė už kurią numatyta LR BK 231 ir 232 straipsniuose, požymius, ikiteisminiai tyrimai dėl tos veiklos neatliekami, o tokią veiką įvykdžiusiam asmeniui iškart surašomas nustatytos formos kaltinamasis aktas, tokiu būdu suteikiant tam asmeniui prievolę įrodinėti savo išpuolio teisėtumą ir savo nekaltumą“. Įvertinę Pareiškėjo peticijoje išdėstyto siūlomo BPK 166 straipsnio pakeitimo turinį, taip pat peticijoje nurodytus pakeitimo argumentus, teikiame Teisės departamento nuomonę.

Vertinant peticijoje siūlomo teisinio reguliavimo turinį, kuriuo Pareiškėjas siūlo nustatyti, kad tam tikrų Baudžiamojo kodekso (toliau – BK) nustatytų veikų atveju (BK 231 ir 232 straipsniai) jų padarymu įtariamo asmens atžvilgiu, neatlikus ikiteisminio tyrimo, būtų surašytas kaltinamasis aktas, pažymėtina, kad BPK 23 straipsnyje nustatyta, kad kaltinamasis aktas yra prokuroro priimtas dokumentas, kuriuo baigiamas ikiteisminis tyrimas, aprašoma nusikalstama veika, nurodomi duomenys, kuriais grindžiamas kaltinimas, ir baudžiamasis įstatymas, numatantis tą veiką. Taigi pagal BPK 23 straipsnyje nustatytą teisinį reguliavimą kaltinamasis aktas surašomas baigus ikiteisminį tyrimą, todėl Pareiškėjo siūlomas teisinis reguliavimas nedera su BPK 23 straipsnio nuostatomis.

Pastebėtina, kad Konstitucijos 31 straipsnio 1 dalyje nustatyta, kad asmuo laikomas nekaltu, kol jo kaltumas neįrodytas įstatymo nustatyta tvarka ir pripažintas įsiteisėjusiu teismo nuosprendžiu. Konstitucinis Teismas savo aktuose ne kartą yra konstatavęs, kad Konstitucijos 31 straipsnio 1 dalyje įtvirtinta nekaltumo prezumpcija yra viena svarbiausių teisingumo vykdymo demokratinėje teisinėje valstybėje garantijų. Tai pamatinis teisingumo vykdymo baudžiamųjų bylų procese principas, svarbi žmogaus teisių ir laisvių garantija. Nekaltumo prezumpcija neatskiriamai susijusi su kitų žmogaus konstitucinių teisių ir laisvių, taip pat įgytų teisių gerbimu ir apsauga (Konstitucinio Teismo 2004 m. gruodžio 29 d., 2006 m. sausio 16 d. ir kt. nutarimai).

Nekaltumo prezumpcijos principas įtvirtintas ne tik nacionaliniu, bet ir tarptautiniu lygmeniu – [Žmogaus teisių ir pagrindinių laisvių apsaugos konvencijos](https://www.infolex.lt/ta/58707) (toliau – Konvencija) [6](https://www.infolex.lt/tp/376720) straipsnio 2 dalyje, kurioje įtvirtinta, kad kiekvienas nusikaltimo padarymu kaltinamas asmuo laikomas nekaltu tol, kol jo kaltė neįrodyta pagal įstatymą. Pasak Konstitucinio Teismo Konvencijos 6 straipsnio 2 dalyje įtvirtinto nekaltumo prezumpcijos principo samprata iš esmės yra tokia pat, kaip ir Konstitucijos 31 straipsnio 1 dalyje įtvirtinto nekaltumo prezumpcijos principo samprata (Konstitucinio Teismo 2007 m. sausio 16 d. nutarimas).

Nekaltumo prezumpcija taip pat yra įtvirtinta ir BPK 44 straipsnio 6 dalyje - kiekvienas nusikalstamos veikos padarymu įtariamas ar kaltinamas asmuo laikomas nekaltu tol, kol jo kaltumas neįrodytas šio Kodekso nustatyta tvarka ir nepripažintas įsiteisėjusiu teismo nuosprendžiu.

Atsižvelgiant į išdėstytas aplinkybes Teisės departamento nuomone Pareiškėjo peticijoje siūlomas teisinis reguliavimas neatitinka Konstitucinio Teismo oficialiosios konstitucinės doktrinos ir paneigia vieną svarbiausių žmogaus teisių ir laisvių garantijų - pamatinį teisingumo vykdymo baudžiamųjų bylų procese principą.

Departamento direktorius Dainius Zebleckis

M. Masteikienė, tel. (0 5) 209 6843, el. p. milda.masteikiene@lrs.lt

S. Švedas, tel. (0 5) 209 6165, el. p. saulius.svedas@lrs.lt